'Hoekom ek?' vra jong man ná nekskote | Netwerk24
Deur Susan Cilliers 16 Mei 2018 11:34
Francois Swart (21) begin nou die trauma besef waardeur hy gaan sedert hy verlede Woensdag in 'n rooftog in Lichtenburg, Noordwes, in die nek geskiet is.
"Hy onthou alles en vra: Hoekom ek? Hoekom ek?'' het sy ma, Christie van Rooyen, Woensdagoggend gesê.
"Wanneer ek vir Francois sê hy moet veg, want hy is sterk, skud hy net sy kop."
Swart, 'n bestuurder by die Laguna Spur in Lichtenburg, is omstreeks 02:00 verlede Woensdag twee keer op 'n kort afstand met 'n gaspistool in die nek geskiet. Hy en 'n kollega, Jan Louw, was op pad huis toe van die restaurant af toe hulle by 'n vulstasiewinkel stilgehou het om koeldrank te koop. Daar het hulle hul in 'n rooftog vasgeloop.
Een van die vermeende rowers is in hegtenis geneem en het reeds in die hof in Lichtenburg verskyn. Louw se gesteelde voertuig is ná die rooftog teruggekry.
Swart is ná die skietery vanaf die Mahikeng- provinsiale hospitaal na die Chris Hani Baragwanath-hospitaal in Soweto oorgeplaas. Daar het hy 'n operasie van agt uur ondergaan om die skade wat een van die koeëls aan sy slukderm veroorsaak het te herstel. Hy sal moontlik ook binnekort 'n prosedure ondergaan om 'n aneurisme wat in een van sy nekare ontstaan het te behandel.
Van Rooyen sê haar seun kan darem nou praat sedert die asemhalingspyp uit sy keel gehaal is.
"Sy stem is nog baie skor, maar ons hoop dit herstel binne die volgende paar weke."
Swart kry nog voeding deur 'n buis in sy neus en word steeds in die hoësorgeenheid versorg. Van Rooyen is vol lof vir die traumapersoneel wat hom behandel.
Swart het in Pretoria grootgeword en skool gegaan. Hy het sowat ses weke in Lichtenburg gewerk toe die rooftog plaasgevind het. Van Rooyen sê Swart droom al van sy laerskooldae daarvan om 'n restaurant te besit.